b'\n_START_ARTICLE_\nSumpl\xc3\xb8pere\n_START_SECTION_\nUtsende\n_START_PARAGRAPH_\nMiddelsstore l\xc3\xb8pebiller ( gjerne 7 \xe2\x80\x93 10 mm), kroppen noks\xc3\xa5 bred. Overflaten er matt glinsende, ofte blyfarget eller gr\xc3\xb8nnlig, gropene p\xc3\xa5 dekkvingene er blankere. _NEWLINE_Hodet er stort og bredt med utst\xc3\xa5ende fasett\xc3\xb8yne. Overkjevene (mandiblene) er forholdsvis korte og sigdformede. Antennene er noks\xc3\xa5 korte og tr\xc3\xa5dformede. _NEWLINE_Brystskjoldet (pronotum) er omtrent s\xc3\xa5 bredt som langt, smalere enn hodet og mye smalere enn dekkvingene. Det er mer eller mindre timeglass-formet sett ovenfra, med markerte bakhj\xc3\xb8rner, kraftig punktert og med markert mikroskulptur. _NEWLINE_Dekkvingene er brede med markerte skuldre, med mange store, runde, iridiserende groper som er tett punkterte i bunnen. _NEWLINE_Beina er slanke, forholdsvis korte til l\xc3\xb8pebiller \xc3\xa5 v\xc3\xa6re.\n_START_SECTION_\nLevevis\n_START_PARAGRAPH_\nSumpl\xc3\xb8perne finnes p\xc3\xa5 fuktige steder, vanligvis ved bredden av ferskvann, der de lever av sm\xc3\xa5 insekter og deres larver, s\xc3\xa6rlig slike som har blitt skylt opp av vannet. De kan ogs\xc3\xa5 finnes p\xc3\xa5 fuktige enger og myrer.'